މިލްކުވެރިކަން ބަދަލުކުރުމުގެ ޤާނޫނު
(9/68)

[ ]
ސަރުކާރު ފިޔަވައި، ޝަރީޢަތް މެދުވެރިކޮށްގެން، ދިނުމަކުން، ހިބައަކުން، ވިއްކުމަކުން، މިލްކެއް އެހެން ފަރާތަކަށް ބަދަލުކުރާނަމަ، އެކަން ޝަރީޢަތަށް ހުށަހަޅަންވާނީ ތިރީގައިމިވާ ނުކުތާތަކާ އެއްގޮތަށެވެ.
ދޭ ފަރާތުގެ ނުވަތަ ވިއްކާ ފަރާތުގެ މިލްކެއް ކަމުގައިވުން.
ދޭ ފަރާތް ނުވަތަ ވިއްކާ ފަރާތް ޝަރީޢަތުގެ މަޖިލީހަށް ޙާޟިރުވެ މިލްކުވެރިކަން ބަދަލުކުރުމަށް އެދުން.
(ށ) ގައިވާގޮތަށް ޚުދު އެފަރާތަށް ޙާޟިރުނުވެވޭ ފަދަ ޢުޛުރެއް މެދުވެރިވެއްޖެނަމަ ޢަދްލުވެރި ދެ ހެކީންގެ ޙާޟިރުގައި ޝަރީޢަތުގެ މަޖިލީހަށް އޭނާގެ ބަދަލުގައި ދިއުމަށް އެހެން ފަރާތަކާ ހަވާލުކުރުން. މިގޮތުން ހަވާލުކުރާއިރު މިލްކުވެރިކަން ބަދަލުކުރަން އެދޭގޮތުގެ ފުރިހަމަ ބަޔާނެއް ޝަރްޢީ ހަމަތަކުގެ މަތިން އެކުލެވޭ ލިޔުމެއް އެ 4 މީހުންގެ ޙާޟިރުގައި (ނަމާއި އެޑްރެސް އެނގޭނޭގޮތަށް) ލިޔެ އެ 4 މީހުން ސޮއިކުރަންވާނެއެވެ.
މިލްކުވެރިކަން ބަލައިގަންނަ ފަރާތްވެސް މިމާއްދާގެ (ށ) (ނ) ގައިވާ ގަވާއިދުގެ މަތިން ޢަމަލުކުރުން.
(ޅ) ގައި ނަންގެނެވިގެންވާ ޙާލަތު ފިޔަވައި، ބަދަލުގައި ފޮނުވާ ފަރާތް ޝަރީޢަތުގެ މަޖިލީހަށް ޙާޟިރުވާއިރު މިމާއްދާގެ (ނ) ގައި ބުނާ 4 މީހުން ސޮއިކޮށްފައިވާ ލިޔުން ހުށަހެޅުން. އަދި އެލިޔުމުގައިވާ ދެ ހެކިންވެސް އެ މަޖިލީހަށް ޙާޟިރުވެ އެއީ ތެދު ބަޔާނެއް ކަމުގައި ހެކިދިނުން.
ދޭ ފަރާތް ނުވަތަ ވިއްކާ ފަރާތް ނުވަތަ އެކަން ބަލައިގަންނަ ފަރާތް ރާއްޖޭން ބޭރުގައިވުމުގެ ސަބަބުން (ނ) އާއި (ރ) ގައި ބުނާ 4 މީހުން ސޮއިކޮށްފައިވާ ލިޔުމެއް ހުށަހެޅުން ދަތިވެއްޖެނަމަ، އެ ފަރާތުގެ ބަދަލުގައި ޝަރީޢަތުގެ މަޖިލީހަށް ދިއުމަށް އެހެން ފަރާތަކާ (ފުރިހަމަ ނަމާއި އެޑްރެސް އެނގޭގޮތަށް) ހަވާލުކޮށް، މިގޮތުގެމަތިން ހަވާލުކުރިކަމާއި، އަދި މިލްކުވެރިކަން ބަދަލުކުރުމަށް ނުވަތަ ބަލައިގަންނަން އެދޭ ގޮތް އެނގޭނޭހެން ޝަރުޢީ ހަމަތަކުގެމަތިން ލިޔެ ސޮއިކޮށްފައިވާ ލިޔުމެއް (ނޯޓަރީ ޕަބްލިކް ނުވަތަ ދިވެހި އެމްބަސީއެއްފަދަ) ރަސްމީ ފަރާތެއްގެ ސޮޔާއެކު ހުށަހެޅުން.
މީސްމީހުންގެ އަމިއްލަ ބިމާއި އެ ބިމުގައި ހުންނަ ޢިމާރާތްތައް ފިޔަވައި ރަޖިސްޓަރީއެއް ކުރެވިފައިވާ އެއްޗެއް ނުވަތަ ތަނެއްގެ މިލްކުވެރިކަން ބަދަލުކުރަނީނަމަ، ރަޖިސްޓަރީ ދިންފަރާތުގެ އިޢްތިރާޟް އެކަމަށް ނެތްކަމުގެ ރަސްމީ ލިޔުމެއް އޮތުން.
ދިނުމަކުން، ހިބައަކުން، ވިއްކުމަކުން، މިލްކެއް ބަދަލުކުރުމަށްފަހު އެކަންކުރި ދެ ފަރާތުންކުރެ ފަރާތަކުން އެކަން ޝަރީޢަތަށް ހުށަހަޅައިގެން ސާބިތުކުރާންވެއްޖެނަމަ، އެކަމުގެ މައްޗަށް އެދެފަރާތުން އެއްބަސްވެ ސޮއިކޮށްފައިވާ ލިޔުމެއް އެލިޔުމުގައި ސޮއިކުރިއިރު ޙާޟިރުވެތިބި ހެކިންގެ ސޮޔާއެކު ޝަރީޢަތް ހުށަހަޅަންވާނެއެވެ.
1 ވަނަ އަދި 2 ވަނަ މާއްދާގައިވާ ގޮތަށް މިލްކުވެރިކަން ބަދަލުކުރެވޭ ޝަރީޢަތް ނިމޭގޮތުގެ ރިޕޯޓް ޝަރީޢަތް ނިމުމާ ވިދިގެން ކަމާބެހޭ ދެ ފަރާތަށް ލިބުން.
މި ޤާނޫނުގައިވާ ގޮތުން މިލްކުވެރިކަން ބަދަލުވެފައިވާ އެއްޗެއް ނުވަތަ ތަނަކާބެހޭ މައްސަލައެއް ޝަރީޢަތަށް އުފުލޭނީ އެކަން ނިމިފައިވާ ގޮތުގެ ޝަރްޢީ ރިޕޯޓާ އެކުގައެވެ.